31996L0041
L 198/36
JURNALUL OFÍCIAL AL UNIUNII EUROPENE
DIRECTIVA A NOUĂSPREZECEA 96/41/CE A COMISIEI
din 25 iunie 1996
de adaptare la progresul tehnic a anexelor II, III, VI și VII la Directiva 76/768/CEE a Consiliului privind apropierea legislației statelor membre cu privire la produsele cosmetice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislației statelor membre cu privire la produsele cosmetice (1), modificată ultima dată de Directiva 95/34CE a Comisiei (2), în special articolul 8 alineatul (2),
după consultarea Comitetului științific pentru cosmetologie,
întrucât datele științifice disponibile arată că acidul urocanic interferează cu procesul de imunizare în prezența radiației ultraviolete și, prin urmare, utilizarea acestuia ar trebui interzisă;
întrucât hidroxidul de calciu în combinație cu o sare de guanidină și hidroxid de litiu folosit la întinderea părului poate avea efecte nedorite dacă intră în contact cu ochii; întrucât, prin urmare, utilizarea acestora trebuie să fie supusă unor restricții și condiții;
întrucât, pe baza celor mai recente cercetări științifice și tehnice, clorfenezina, hidroximetilglicinatul de sodiu și clorura de argint depusă pe dioxid de titan pot fi utilizate drept conservanți în produsele cosmetice;
întrucât, pe baza celor mai recente cercetări științifice și tehnice, polimerul N-{-(2 și 4)-[(2-oxoborn-3-iliden) metil] benzil} acrilamidei poate fi folosit ca filtru UV în produse cosmetice;
întrucât măsurile prevăzute de prezenta directivă sunt în conformitate cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului din sectorul produselor cosmetice,
ADOPTĂ PREZENTA DIRECTIVĂ:
Articolul 1
Directiva 76/768/CEE se modifică în conformitate cu anexa, după cum urmează.
Articolul 2
(1) Statele membre adoptă măsurile necesare pentru a se asigura că, începând cu 1 iulie 1997, pentru substanțele stabilite în anexă, nici producătorii, nici importatorii stabiliți pe teritoriul Comunității nu introduc pe piață produse care nu îndeplinesc cerințele prezentei directive.
(2) Statele membre adoptă măsurile necesare pentru a se asigura că produsele menționate la alineatul (1) care conțin substanțele stabilite în anexă nu pot fi vândute sau puse la dispoziția consumatorului final după 30 iunie 1998.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 1997. Acestea informează de îndată Comisia cu privire la aceasta.
Atunci când statele membre adoptă aceste acte, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 25 iunie 1996.